حنا کهر : پاکستان هند سره دگټورو مذاکراتو غوښتونکى دى
دپاکستان خارجه وزير حنا رباني کهر او دهغوي هندي سيال ايس ايم کرشنا ترمينځ دشورو په ورځ نوي ډيلي کې ليدنه کيږي.
د پاکستان خارجه وزير حنا رباني کهر وئيلي دي نوي ډيلي کې دهندي سيال ايس ايم کرشنا سره دشورو په ورځ دهغې ليدنه يو زيات گټور پرمختگ دى خو دواړو هيوادونو ته دتاريخ ديرغمال جوړيدو پځايې دمثبت سوچ سره ددوه اړخيزو تماسونو ددغه لړۍ دمخ په وړاندې بوتللو ضرورت دى. دنهې په ورځ هند ته دروانيدو څخه وړاندې لاهور کې ميډيا سره خبرو کې حنا رباني کهر وويل چې پاکستان په نتيجه ورکوونکو مذاکراتو کې خوښي لري او هغه باور لري چې هند هم دغسې غواړي.هغې وويل چې مونږ ته به دوه اړخيزو تماسونو کې دمثبت سوچ لرلو ضرورت دى او پاکستان هم دغسې کوي. دپاکستان خارجه وزيرې وويل هيواد يې دهند په شمول ټولو گاونډي هيوادونو سره ښې اړيکې غواړي. دهغې په وينا ددوه اړخيزو اړيکو معمول ته په راتللو او تماسونو کې دتسلسل سره دپاک وهند اړونده شخړو هوارولو په لاره کې پرتو ستونزو لرې کولو کې مدد ترلاسه کيدلى شي. کهر وويل چې پاکستان او هند ته دتاريخ څخه سبق زده کول پکار دي خو ورته ددې يرغمال جوړيدل نۀ دي پکار ځکه چې يو بل په دښمن گڼلو سره دمذاکراتو مقصدونه نۀ شي ترلاسه کيدلى. له دې وړاندې دپاکستان او هند دخارجه وزيرانو دليدنې دايجنډې تيارولو لپاره ددواړو هيوادونو دخارجه سکترانو ترمينځ خبرې اترې دنهې په ورځ نوي ډيلي کې پيل شوي دي. غونډه کې دپاکستاني هيئت مشري خارجه سکتر سلمان بشير او دهند دډلې مشري ددغه هيواد خارجه سکتره نروپما راؤ کوي. دليدنې څخه وړاندې ميډيا سره لنډو خبرو کې سلمان بشير وويل پاکستان او هند دامن او ثبات او ښو دوه اړخيزو اړيکو لپاره گډې هڅې کوي او بايد دغه خبره ددواړو هيوادونو لپاره داطمينان وړ وي. هغه وائي نوي ډيلي ته زمونږ ته دراتللو مقصد دشورو په ورځ دخارجه وزيرانو په کچه دکيدونکې اهمې ليدنې تياريانو ته غوڅ شکل ورکول دي او مونږ هيله لرو چې دخارجه وزيرانو په کچه ليدنه به گټوره ثابته شي. دپاکستان او هند ترمينځ دجامع امن مذاکراتو سږ کال دمارچ په مياشت کې دبحالۍ وروستو ددواړو هيوادونو ترمينځ په مختلفو لانجمنو چارو تر دې مهاله ترسره شوؤ غونډو کې دپرمختگ جاج اخستو لپاره دپاکستان خارجه وزير حنا رباني کهر او دهغوي هندي سيال ايس ايم کرشنا ترمينځ دشورو په ورځ نوي ډيلي کې ليدنه کيږي. 34 کلنې حنا رباني کهر تيره اوونۍ دخارجه وزارت منصب سمبال کړو او هغه دپاکستان لمړۍ ښځينه خارجه وزيره ده هيله کيږي دنهې په ورځ دهيئتونو په کچه ترسره کيدونکو مذاکراتو کې کشمير کې دلا ئن اف کنټرول پورې راپورې سفرياو تجارتي اسانيو ته دپراختيا ورکولو لپاره دباور جوړونې دگامونو تفصيلاتو ته هم غوڅ شکل ورکړل شي چې باضابطه اعلان به يې دشورو په ورځ ددواړو هيوادونو دبهرنيو چارو دوزيرانو دليدنې په پايې کې کولى شي. دهندي ميډيا وينا ده دباور جوړونې په نوؤ گامونو کې سري نگر، مظفراباد او پونچه، راولاکوټ ترمينځ دمسافرو دبسونو په شميره کې داضافې او په لائن اف کنټرول دتجارت هلې ځلې ددوؤ ورځو څخه دسيوا کولو په ترڅ کې تر څلورو ورځو پورې دغځولو ترڅنگ نوې تجارتي لارې پرانستل هم شامل دي. د پاکستان خارجه وزيره حنا رباني کهر به خپل هندي سيال سره خبرو لپاره نن ماښام نوي ډيلي ته روانيږي.